**Ustavno pravo II**

**Debatno-istraživački projekt**

**„Nacionalne političke partije jedini su legitimni predstavnici konstitutivnih naroda „**

Afirmacija: Emina Kukuljac i Džejlana Alić

Negacija: Enida Dučić i Mirza Hasić.

**Odgovori afirmacijske ekipe**

Prije svega, zahvaljujemo Vam se na odličnim pitanjima, nastojat ćemo da što adekvatnije i konkretnije odgovorimo na ista.

1. Kada je riječ o situaciji gdje se bilo ko, ne samo zastupnici, izjašnjavaju kao pripadnici drugog konstitutivnog naroda, načelno se tu radi o pravu na slobodu misli, savjesti i vjere. Upravo član 2. Ustava Bosne i Hercegovine u trećem stavu navodi katalog ljudskih prava i sloboda koja uživaju sva lica na teritoriji Bosne i Hercegovine.

U vezi s tim ističemo i stav 4. Nediskriminacija: ,,Uživanje prava i sloboda, predviđenih u ovom članu ili u međunarodnim sporazumima navedenim u Aneksu I ovog Ustava, osigurano je svim licima u Bosni i Hercegovini bez diskriminacije po bilo kojem osnovu kao što je pol, rasa, boja, jezik, vjera, političko i drugo mišljenje, nacionalno ili socijalno porijeklo, povezanost sa nacionalnom manjinom, imovina, rođenje ili drugi status.”

Po pitanju utvrđivanja pripadnosti određenom narodu, takav mehanizam nije uspostavljen ni Ustavom ni drugim zakonima Bosne i Hercegovine, kada su u pitanju konkretno zastupnici u kantonalnim i entiteskim skupštinama. Međutim, ako bi generalizovali to pitanje, obzirom da za sve važe jednaka ljudska prava i obaveze, u Zakonu o matičnim knjigama Federacije Bosne i Hercegovine jasno je naznačeno u članu 12. da se pri rođenju djeteta, pored svih podataka upisuje i nacionalnost. S tim da se radi o fakultativnoj odredbi gdje roditelj ili staratelj ima pravo izbora: ,, Činjenica nacionalnost u matične knjige rođenih upisat će se ili se neće upisati na zahtjev ovlaštenog podnosioca prijave i to: roditelj ili staratelj za upis djeteta u matičnu knjigu rođenih, s tim da dijete kada postane punoljetno ima pravo izjasniti se o svojoj nacionalnosti kod nadležnog matičara.” Tako da jedini način utvrđivanja pripadnosti određenom narodu može biti izvod iz matične knjige rođenih.

U smislu izjašnjavanja nacionalne pripadnosti od strane zastupnika, dešavali su se propusti u kojima su upravo na taj način zastupnici sebi omogućavali nove mandate, te na taj način uskraćivali pravo pripadnika iz reda Ostalih, koji su na temelju člana 10.16. stav 1 imali pravo da budu izabrani. Ipak, na osnovu analiziranja sudske prakse, došle smo do zaključka da je CIK “stala u kraj” takvim slučajevima, pa se pozivamo na presudu Ustavnog suda Bosne i Hercegovine na apelaciju Nermina Bjelaka i dr. U ovom slučaju CIK je odbila ovjeriti kandidatske liste apelanata jer je utvrdila da su apelanti u periodu od 2010.-2016. godine zloupotrijebili pravo izjašnjenja o pripadnosti konstitutivnom narodu iz člana 4.19 stav (6) Izbornog zakona, te uzurpirali pravo relevantnog naroda na izbor kandidata u Dom naroda.

S tim u vezi ne smatramo da koncept nacionalnih stranaka može postati upitan jer jasno vidimo da Centralna izborna komisija detaljno provodi sve procedure u skladu sa Izbornim zakonom BiH i sprječava da dođe do sličnih zloupotreba.

Literatura:

<http://www.ustavnisud.ba/dokumenti/_bs/AP-66-15-721498.pdf>

<http://www.ccbh.ba/public/down/USTAV_BOSNE_I_HERCEGOVINE_bos.pdf>

<https://advokat-prnjavorac.com/zakoni/Zakon_o_maticnim_knjigama_FBiH.pdf>

2. U Bosni i Hercegovini pored nacionalnih političkih partija postoje i partije koje se zalažu za sve građane BiH i njihovu jednakost pa tako i Ostale. Među tim strankama nalaze se Socijaldemokratska partija (SDP), Naša stranka (NS), Demokratska fronta (DF), Građanski savez (GS) i Stranka za BiH (SZBiH). Pored njih u februaru 2020. godine pojavila se informacija da se u martu iste godine očekuje osnivanje prve političke partije koja u svom nazivu ima Ostale, Politička stranka Roma i Ostalih.

SDP

Statutom je SDP određen kao „jedinstvena politička multietnička, prograđanska organizacija socijaldemokratske lijeve orijentacije, slobodnih, ravnopravnih i odgovornih članova“. Ciljevi i zadaci proizilaze iz Programa, a između ostalog odnose se na: izgradnju BiH kao demokratske države rav**nopravnih građana i naroda, Bo**šnjaka, Hrvata i Srba i ostal**ih građana; afi**rmaciju suvereniteta, teritorijalnog integriteta i političke nezavisnosti BiH; ostvarivanje socijalne i nacion**alne ravnopravnost građana i nji**hovih kolektiviteta; afirmaciju i aktivno ispoljavanje antifašizma; ostvarivanje i zaštitu prava radnika/radnica; izgradnju otvorenog bosanskohercegovačkog društva na vrijednostima evropske socijaldemokratije: slobode, jednakosti, pravde i solidarnosti; temeljnim pravima i slobodama čovjeka i građanina/građanke; izgradnju BiH kao socijalne, pravne i sekularne države sa punim vjerskim slobodama; uspostavu pluralizma vlasništva; uspostavu socijalne tržišne privrede.

NS

Statutom NS-a i članom 4 ona je određena kao građanska stranka i politička organizacija socijal-liberalnog političkog opredjeljenja koja radi na „p**rincipima ostvarenja jednakih prava i jednakih prilika za sve građane i građanke Bosne i Hercegovine“**.

DF

U okviru vrijednosti, DF se zalaže za laičku državu koja ne **privileguje niti jednu religiju ili svjetonazor, z**a sekularno društvo (ako ono može postojati), drža**vu jednakih naroda i građana, dec**entralizovanu državu i državu socijalne pravde. Svako treba imati jednak **pristup spektru ljudskih prava i sloboda, a sve društveno-političke funkcije i profesionalne pozicije moraju biti otvorene za sve u uslovima jednakih mogućnos**

GS

Prema statutu stranke GS je stranka građanske ljevice zasnovana na antifašizmu, sekularizmu, atlanticizmu, jednakim mogućnostima, socijalnoj pravdi i održivom razvoju BiH. U statutu su pobrojani i osnovni principi stranke, od kojih se izdvajaju: centralizovano uređenje BiH i republikanski oblik vlasti, država blagostanja, socijalnog partnerstva, pravne sigurnosti zaposlenih i građanske uzajamnosti i solidarnosti, zatim vladavina prava i zašt**ita prava svih manjina, reg**ionalizam i razvoj lokalne samouprave i afirmacija antifašizma i sekularizma.

SZBiH

Stranka za Bosnu i Hercegovinu je [unitaristička](https://hr.wikipedia.org/wiki/Unitarizam) politička stranka u [Bosni i Hercegovini](https://hr.wikipedia.org/wiki/Bosna_i_Hercegovina) koja se zalaže za ukidanje entiteta u BiH i [županija](https://hr.wikipedia.org/wiki/%C5%BDupanije_Federacije_Bosne_i_Hercegovine) u [Federaciji BiH](https://hr.wikipedia.org/wiki/Federacija_Bosna_i_Hercegovina). SzBiH osnovao je bivši predsjednik bosanskohercegovačke vlade [Haris Silajdžić](https://hr.wikipedia.org/wiki/Haris_Silajd%C5%BEi%C4%87), nakon razilaženja sa SDA-om I odredio je kao "multietničku" I ona ima u svom programu za cilj promjenu ustava BiH usvojenog u Daytonu, zalaže se za ukidanje unutrašnje podjele na entitete i **za građansko uređenje države, bez nacionalnih podjela.**

Politička stranka Roma i Ostalih

Prva politička stranka u Bosni i Hercegovini sa prefiksom najbrojnije nacionalne manjine biće osnovana i registrovana potvrdio je dugogodišnji član Vijeća nacionalnih manjina BiH i predsjednik Udruženja „Euro Rom“ iz Tuzle Nedžad Jusić. Pored Roma, stranka će biti otvorena i za sve ostale građane, **posebno pripadnike drugih nacionalnih manjina**, i njen prevashodan politički cilj je poboljšanja pozicije Roma i **drugih nacionalnih manjina** u Bosni i Hercegovini.On je izjavio da će Stranka Roma i Ostalih imati itekako značajnu ulogu i zbog činjenice da ne žele biti samo stranka Roma, nego i drugih građana, koji nisu veliki Bošnjaci, veliki Srbi i veliki Hrvati. Zalaže se da će zajedno raditi na tome da prvenstveno bude bolje svim građanima, a samim tim i najbrojnijoj i najvećoj nacionalnoj manjini, a to su Romi.

Literatura:

<http://library.fes.de/pdf-files/bueros/sarajevo/15503.pdf>

<http://www.portal-udar.net/do-kraja-marta-ocekuje-se-registracija-prve-politicke-partije-roma-u-bih/>

**Odgovori negacijske ekipe**

**Pitanje:**

Odličan rad kolege, ali nešto mi je zapalo za oko pa sam primoran ostaviti jedan komentar i postaviti par pitanja.

U jedinoj službenoj verziji Ustava Bosne i Hercegovine, koja je na engleskom jeziku i koju možete pronaći na službenoj stranici OHR-a, uopšte se ne navode Bošnjaci, Hrvati, Srbi i Ostali kao konstitutivni narodi (dijelovi cjeline bez kojih se ne može), već konstituentni (dijelovi cjeline bez kojih se može). Nažalost, u praksi se primjenjuje konstitutivnost.

Odgovor:

Prije svega, kolega Ugarak, želimo se zahvaliti na pohvalama na naš rad, te iskazati zadovoljstvo da se sa našim tezama, kao i načinom na koji su razrađene, slažete.

Nadalje, što se tiče samog termina konstitutivnosti, u okviru našeg rada je tretirana samo da bi se prikazao paradoks ove konstrukcije, koristeći se prije svega historijsko-pravnim metodom, kao i uporenom metodom, komparirajući je tako sa modernim političkim sistemima odnosno ustavno-pravnim rješenjima u drugim multietničkim državama Evrope. Termin smo kao takav koristili uzimajući u obzir prevedenu verziju našeg Ustava, preuzetu direktno sa zvanične web stranice Ustavnog suda BiH, koji je očito priznaje kao validnu i uslovno rečeno adekvatnu. Međutim, naš stav je u tom pogledu sasvim jasan da konstitutivnost kao takav termin, te način na koji se „shvata“, naročito od strane nacionalnih političkih partije, koje su ustvari i bile ključni predmet našeg istraživanja, ne postoji nigdje drugo u Evropi i predstavlja ostatak davnog boljševizma za kojeg smatramo da nema više mjesta unutar jedne savremene demokratske države.

Pitanje:

Tvrdite da bi se sistem konstitutivnosti i nacionalnog predstavljanja trebao napustiti i uvesti sistem građanske države. Sa time se u potpunosti slažem. Međutim, nedugo nakon toga, navodite da je takvo nešto, kao i cjelokupan napredak naše države otežan zbog određenih problema. Zašto se bojite konkretno navesti te probleme? Jesu li to isti oni 'problemi' sa kojima se suočila i Republika Bosna i Hercegovina kao, nažalost, neostvarena građanska država? Je li vas strah ili stid reći da su bosanski Srbi i bosanski Hrvati u velikoj većini protiv građanske države, što su pokazali i u periodu od 1992. do 1995. rušenjem iste, genocidom, urbicidom, klanjem, ubijanjem, protjerivanjem civilnog stanovništva, ali i nakon toga, uključujući i današnje stanje, koristeći svoje aktivno i pasivno biračko pravo u identične svrhe bez vođenja rata? Jesu li za vas današnja Srbija i Hrvatska također zapreke za građansku državu obzirom da su već izvršili agresiju na Republiku Bosnu i Hercegovinu nakon građanskog opredjeljenja?

Odgovor:

Naime, slobodni smo replicirati na opasku koja glasi „(..) da li nas je strah ili stid reći da su bosanski Srbi i bosanski Hrvati u velikoj većini protiv građanske politike (...)“ , pa u tom smislu želimo podsjetiti na činjenicu da smo i u dosadašnjim debatama, kako ovim putem, tako i na fakultetu, bez bilo kakvog „straha i stida“ iznosili svoje stavove u vezi bilo koje teme. Također želimo podsjetiti da je zadatak ovog rada definisan precizno datom temom, te smo se u našem radu i kretali u okviru ograničenog projektnog zadatka.

Nadalje, djelimično se slažemo sa Vašim konstatacijama vezanim za odnos prema suverenitetu Bosne i Hercegovine i preprekama na njenom putu ka transformaciji u građansku državu, uz našu konstataciju da se ovakvoj ideji protive prije svega „politike“ i „političke stranke“ koje se pozivaju na navodni legitimitet „konstitutivnih naroda“ čije interese štite.

Slobodni smo podsjetiti da su u odlukama međunarodnih pravosudnih institucija (preciznije Haški tribunal za bivšu Jugoslaviju i Međunarodni sud pravde u Hagu) projekti i djelatnosti onemogućavanja razvoja Bosne i Hercegovine kao građanske države, kao i svi protagonisti i učesniki u radnjama takve prirode, osuđeni za krivična djela genocida i udruženog zločinačkog poduhvata, te za zločin protiv čovječnosti i za druga najteža krivična djela. Naravno u ovim odlukama gore navedenih sudova jasno su označene i susjedne države, pa samim tim i uspostavljena njihova odgovornost, kako Vi to navodite u svojoj konstataciji.

Također primijećujemo da se pojedini današnji protagonisti ovakvih ideja deklarativno zalažu za evropske vrijednosti, a svim silama nastoje da zadrže model konstitutivnosti, što je samo po sebi paradoks, koji više govori o takvim protagonistima i nedostatku razumnog razmišljanja koje je, premda teško ostvarivo uzimajući u obzir sve navedeno, ipak prijeko potrebno za cjelokupan napredak naše države, kako smo to naveli i u našem radu.

Naravno da je po našem mišljenju sistem „ravnopravnosti“ prihvatljiv za Bosnu i Hercegovinu, posebno cijeneći višedecenijsko življenje takvog principa proklamovanog još u Deklaraciji ZAVNOBIH-a. Smatramo da našu tezu potvrđuju i relevantne institucije Evropske unije i Vijeća Evrope, te prije svih upravo Evropski sud za ljudska prava u Strasburu u većem nizu svojih odluka, kao i Venecijanska komisija u čitavom nizu svojih preporuka. No kako smo već ranije naveli, to nije bila tema našeg rada, usljed čega to u okviru njega nismo ni navodili.

Ipak, drago nam je da smo na ovakav način, kroz naše odgovore, dobili priliku da o svemu tome dodatno elaboriramo, pa se nadamo smo sada otklonili Vaše eventulane dileme u vezi naše teze.